Љубичице. XXXII. Ој ветрићи криланцетом
Ој ветрићи криланцетом
По цветићи мали —
Нек се дигну лепирићи
Набојадисани.

У хаљина позлаћених,
Сребрни и жути,
Са очима и бисерјем
Богато осути.

Ено једног лепушкања
Код водице стоји,
Сунашце му зрак прикива
По шареној боји.

Летео је, сисао је,
А сад тражи пића,
Е такав је блажен живот
У ти лепирића.

Извор 
 1866. Вила. Година друга, број 30, стр. 478.

Милорад Поповић Шапчанин